  Виталий Пронин Удмурт модали«Удмурт мода» кылгерӟетлы пельы кемалась дышиз ини. Удмурт дизайнеръёс арысь аре выль коллекциос потто, позыръяськонъёсын ӵем гинэ тузӥ возьматонъёс ортчо, та удысын ялан выль нимъёс усьтӥсько. Мода вань бере – модельёс но луыны кулэ.Чебер удмурт нылашъёс зэм но, трос, но чебер луэмзы понна гинэ, жаляса верано, соосты модельёс лыдъяны ум быгатӥське. Мусо нылаш вылэ шукырес дӥсь поныса но, сое модель шуыны уз луы на. Модель луыны нырысь дышетсконо: тодоно, кызьы астэ сцена вылын возьыны, кызьы мотор вамышъяны, кызьы дӥсьлэсь ӟечлыксэ возьматыны. Модель со, нырысь ик, ас чеберзэ шӧдӥсь но сое мукетъёсызлы возьматыны быгатӥсь нылаш.Ар талэсь азьло чебер удмурт дыдыослэн луонлыксы кылдӥз модельёслэсь улонзэс шӧмъяны. Со понна тау карыны кулэ Дарали Лелилы – со усьтӥз нырысетӥ удмурт модельной агентство «Mademoiselle Oudmourte». Агентстволэсь ужъемышсэ – али гурысь поттэм нянь кадь выль модалиосты – вань мылкыд карисьёс дунъязы 30-тӥ оштолэзе филармониын ортчем «Эль ныл» фестивальын. Агентствоысь нылъёс сцена вылэ потыны дасясько13 «mademoiselle»-ёс, асьсэзыз адӟытон сяна, возьматӥзы на Удмуртиысь дизайнеръёслэсь коллекциоссэс. Удмурт шӧмо туала дэремъёс туж чебер адскизы ке но сцена вылын, тужгес мыным кельшиз нылашъёслэн удмурт дэремъёсын ветлэмзы – валтӥсез, ма котькуд нылэз чебер каре, со, дыр, астэ дӥсен умой шӧдон, нош кыӵе удмурт ныл ассэ удмурт дэремен уродэн шӧдоз? Куд-ог ӵын-ӵын удмурт тусо нылашъёслы одӥг но ӧз мыны, мон малпамъя, «кезьыт» но вылтӥяськись ымныртус, со коллекцилэн куронэз вал ке но - удмурт нылашъёслы пальпотыса ик тупагес. Улмо Руслана дизайнерлэн коллекциезФестиваль 3 часлэсь кема кыстӥськиз: тужгес усто модалиез быръён сяна, трос кырӟанъёс, эктонъёс вал на. Радъясьёс кык кечез кутыны малпазы, лэся: мода возьматон но удмурт эстрадаын выль нимъёс усьтон, эсьмаса туж трос выль артистъёс калыклы быгатонлыкъёссэс возьматӥзы. Соос шоры, огласянь, тунсыко вал учкыны, но фестивальлэн кыкетӥ люкетэз кема кыстӥськемен, модалиос вуныны кутскизы ни вал. Ярам коть, пумаз азьвыл дауръёсысь дэремъёсын потамзы туж яркыт адӟиськиз, учкисез кулэ ӧре пыртӥз Эль нылэз шараян азьын.Эль ныллэн нимыз тодмо луэм бере чик ӧй паймы – вань дыдыос чебересь но аспӧртэмлыко адӟиськизы ке но, Ирина Игнатьевалэн модель луэмез золгес шӧдӥськиз. Со ассэ, мукет нылъёсын ӵошатыса, тужгес йӧн-йӧн сцена вылын возиз – куд-ог нылъёслы таизлы дышетсконо ай. Ириналэн удмурт луэмез но шӧдӥське, со дыре ик солэн туж туала вылтусыз, возьдаськись удмурт нылашлэсь образзэ со тӥяз. Со шоры учкыса, малпан кылдэ: оло, вуиз ини дыр удмурт нылъёслы возьдаськон сямзэс вунэтыны?Нимысьтыз шумотонме вераме потэ удмурт кылосбур факультетысь нылашъёс понна. Соос туж ушъямон возизы асьсэзыз сцена вылын, куд-огез абдрамон ик паймытӥз, мон ноку ӧй малпасал, соос сыӵе яркытэсь луыны быгато шуыса, уго огшоры нуналын ӵемысь соос кытчы ке ватыса возё-а, мар-а чеберлыксэс.Куке но мон серемес веран кылӥ вал: «Мыно, пе, кык нылъёс, одӥгез чебер, нош мукетыз удмурт кылосбуръя факультетысь». Кӧт ӝож луиз, ма, кызьы-о уз луы, ачим но удмурт факультетын дышетскисько бере.  Собере зэм но, университетын милям этажамы шер кин вылэ син усе. Тросэз удмурт нылъёс веськрес мугоръёссэс мешок кадь дӥсьёсы вато но арлыдо кышномуртъёс кадь йырсизэс куто. Соин йырин ик кылдэ огъя умойтэм суред, со бордысь ик потэ огъя малпан, удмурт нылъёс шушесь шуыса. Но со озьы ӧвӧл ук! Тау шуэме потэ Даралилы та пурысь суредэ яркыт но чебер буёлъёс пыртэмез понна. Тросэз та фестиваль бере выль синмын чеберлык шоры учкыны кутскизы шуыса, малпасько.Настя Шумилова Туспуктӥзы Александр Горбунов/ udmfoto.ruВиталий Бармин  Теги: Эльныл  